Itaalia, Kanada ja Belgia peaministrid Giorgia Meloni, Justin Trudeau, Alexander De Croo ning Euroopa Komisjoni president Ursula von der Leyen saabusid laupäeval Kiievisse, et näidata solidaarsust Ukrainaga Venemaa täiemahulise sissetungi teisel aastapäeval.
„Tähistame Ukraina inimeste erakordset vastupanuvõimet. Seisame kindlalt Ukraina kõrval rohkem kui kunagi varem: rahaliselt, majanduslikult, sõjaliselt ja moraalselt,“ kirjutas von der Leyen ühismeedias.
Meloni ja Trudeau peaksid lühikese visiidi jooksul allkirjastama Ukraina presidendi Volodõmõr Zelenskõiga julgeolekulepped, mis on kooskõlas hiljuti sõlmitud kokkulepetega Prantsusmaa ja Saksamaaga.
Kiievis viibib ka Eesti parlamendi väliskomisjoni esimees Marko Mihkelson.